**ShukUr xolmirzayev hikoyalarida qo‘llanilgan fonetik dialektizmlar**

**O‘g‘iloy Abdurayimova**

JDPU o‘zbek tili va adabiyoti fakulteti 4-kurs talabasi

Ilmiy rahbar: dots**. Dilnoza Abduvaliyeva**

**Annotatsiya:** Mazkur maqolada O‘zbekiston xalq yozuvchisi Shukur Xolmirzayev hikoyalari tilining dialektal xusuiyatlri haqida so‘z yuritiladi va ayrim hikoyalarida qollanilgan fonetik dialektizmlar tadqiq etiladi.

**Kalit so‘zlar:** Shukur Xolmirzayev, hikoyalari, shevaga xos so‘zlar, fonetik dialektizmlar,leksik dialektizmlar, grammatik dialektizmlar, tovush tushishi, tovush ortishi, tovush almashishi, Surxon vohasi.

**Аннотация:** В данной статье говорится о диалектных особенностях языка рассказов народного писателя Узбекистана Шукура Холмирзаева и исследуются фонетические диалектизмы, использованные в некоторых его рассказах.

**Ключевые слова**: Шукур Холмирзаев, рассказы, диалектные слова, фонетические диалектизмы, лексические диалектизмы, грамматические диалектизмы, падение звука, подъем звука, обмен звуками, Сурханский оазис,

**Annotation:** This article talks about the dialectal features of the language of the stories of the people’s writer of Uzbekistan Shukur Kholmirzayev and investigates the phonetic dialectisms used in some of his stories

**Key words**: Shukur Kholmirzayev, stories, dialectal words, phonetic dialectisms, lexical dialectisms, grammatical dialectisms, sound fall, sound rise, sound exchange, Surkhan oasis

xx asr o‘zbek adabiyoti nasriga salmoqli hissa qo‘shgan adib Shukur Xolmirzayev adabiyotimizga dastlab o‘zining hikoyalari bilan kirib keldi. Bu nom kitobxonlar qulog‘iga chalinishi bilan ularning ongida beixtiyor go‘zal tabiat tasvirlari, hayvonot va nabotot dunyosi, inson va tabiat munosabatlari, samimiy qishloq odamlarining hayot tarzlari gavdalanadi. Ijodkor o‘z qahramonlarining nafaqat hayoti va faoliyati, balki ularning ruhiy psixologik kechinmalarini tasvirlashda ham samimiylik va soddalikka intiladi, ularga hashamdor “to‘n” kiydirmaydi, ular jamiyatda qanday bo‘lsa, kitobxon e’tiboriga shunday havola etailadi.

Sh. Xolmirzayev o‘z asarlarida dialektizimlardan unumli foydalanadi. Personajlar nutqidan qo‘llanilgan shevaga xos so‘zlar kitobxonga badiiy koloritni berish, personajlar nutqini individuallashtirish, qahramonlar shaxsiyatini ochib berish uchun xizmat qiladi. E’tiborli jihati shundaki, Sh. Xolmirzayev hikoya va romanlaridagi muallif nutqida ham shevaga xos so‘zlarni uchratamiz va buni ijodkorning Surxon vohasidan ekanligi bilan ham izohlashimiz mumkin.

Ayrim sabablarga ko‘ra va ma’lum maqsadni ko‘zlab, adabiy til tarkibida qo‘llaniladigan, unda ma’lum bir vazifani bajaradigan alohida biror dialekt va mahalliy shevalarning fonetik, morfologik, leksik va sintaktik xususiyatlarini o‘zida aks ettiradigan so‘z va so‘z birikmalari dialektizmlardir.[[1]](#footnote-1)

“O‘zbek dialektologiyasi” asari muallifi Samixon Ashurboev esa badiiy nutqdagi shevaga xos so‘zlar haqida shunday deydi: “Badiiy adabiyotda shevaga oid fonetik, morfologik va leksik xususiyatlarning aks etishi dialektizm deyiladi. Bunda shevadagi qaysi yarusning aks etishiga qarab dialektizmlar ham **fonaetik dialektizm, morfologik dialektizm va leksik dialektizm** turlariga ega”.

Yana bir manbada dialektizmlarning quyidagi 3 ta turi ajratib ko‘rsatiladi:

1. Lug‘aviy dialektizm – lug‘aviy birliklardagi turi;

2. Grammatik dialektizm – grammatik hodisalardagi turi;

3. Fonetik dialektizm – tovush talaffuzi va tovush o‘zgarishlari bilan bog‘liq turi (masalan, unlilarning ba’zi dialektlarda cho‘ziqroq va yumshoqroq aytilishi, ayrim dialektlarda bir tovush o‘rniga boshqa tovushning kelishi va boshqalar).[[2]](#footnote-2)

Dialektizmlarning yuqorida keltirilgan fonetik, leksik va grammatik turlari mavjud bo‘lib, Sh.Xolmirzayev asarlarida bularning barchasini uchratishimiz mumkin va ularning dialektik belgilari qipchoq lahjasiga xos ekanligini ko‘ramiz.

Fonetik dialektizm badiiy asarda muayyan shevaga oid fonetik xususiyatlarning aks etishidir. Masalan, ekki/ikki (Marg‘ilon), galdi/keldi (Xorazm).[[3]](#footnote-3)

Fonetik dialektizmlar asosan tovush tushishi, tovush ortishi, almashishi yoki tovush ikkilanishi shaklida namoyon bo‘ladi. To‘g‘ri, fonetik dialektizmlarda emotsional bo‘yoqdarlik leksik dialektizmlardagiga qaraganda kam bo‘ladi. Shunday bo‘lsada dialektizmlarning bu turi ham badiiy nutqqa jozibadorlik baxsh etadi, o‘quvchi onggida o‘sha davr yoki muhitni gavdalantirishga xizmat qiladi. Quyida biz Sh. Xolmirzayevasarlarida uchraydigan fonetiik dialektal elementlarning leksik xususiyatlarini o‘rganishga harakat qildik:

a) tovush tushishi natijasida hosil bo‘lgan fonetik dialektizmlar:

-undosh tovushlarda bu holat chetdan o‘zlashgan so‘zlar tarkibidagi “ts” va “ya” tovushlarining bittasi tushib qoladi:

milisa-militsiya.

O‘zi, eskilar aytishar edi, **milisa** bilan do‘st bo‘lma [6 ,33].

-asos tarkibidagi l tovushi tushirilib, sifatdoshning –gan shakli –g‘an tarzida qo‘shiladi:

qog‘an-qolgan.

Sandal ham sovib **qog‘an**[ 6,34]; bo‘g‘anmiz-bo‘lganmiz. Cho‘pon **bo‘g‘anmiz**-da aslida [ ,34].

-asos tarkibidagi l tovushining tushirib qoldirilishi –ma bo‘lishsizlik shaklining qo‘shilishi natijasida ham kuzatiladi:

bo‘masamchi-bo‘lmasamchi.

U eshitsa, albatta yig‘laydi, **bo‘masam**-chi?![ 6,57]

-ba’zan esa l tovushi hech qanday qo‘shimchalar qo‘shilmasa ham tushirib qoldiriladi: ke-kel. **Ke**, **ke** deyapman![ 6,90]

b) tovush orttirilishi natijasida hosil bo‘lgan fonetik dialektizmlar:

- so‘z oxirida m tovushi orttiriladi:

esa-esam.

Men **esam**, eshagimning kalta yolidan ushlab, uyoq-buyoqqa qarab turaverdim [6,15].

-chiqish kelishigi qoʻshimchasidan avval t tovushi orttiriladi:

eskidan-eskitdan

Otalarimiz bir-biri bilan **eskitdan** oshna[ 6,129].

Sh. Xolmirzayev hikoyalarining dialektik xususiyatlarini o‘rganish jarayonida shuni bildikki, tovush orttirilishi natijasida hosil bo‘lgan dialektizmlar tovush almashinishi yoki tovush tushishi natijasida hosil bo‘lgan dialektizmlarga nisbatan kam qo‘llanilgan. Buning asosiy sababi esa ijodkor tug‘ilib o‘sgan va asar qaharamonlarining yashash manzili sifatida tanlanilgan Surxon vohasidir. Ya’ni bu vohada istiqomat qiluvchilar tili qipchoq lahjasiga mansub bo‘lib, bu lahjada tovush orttirilishi natijasida hosil bo‘lgan dialektizmlarning deyarli uchramasligi uning xarakterli jihatlaridan biridir.

d) tovush almashishi natijasida hosil bo‘lgan fonetik dialektizmlar:

-g‘ tovushi v ga o‘zgaradi:

tov-tog‘.

–Otang uydami?

–**Tovga** ketgan,-dedi u[ 6,18].

-b tovushi o‘rniga m aytiladi:

munday-bunday

Nimaga uyingiz **munday** xarob?[6 ,34]

muncha-buncha

Qani? Shumi? Viy, **muncha** chuqur!-dedi[ 6,81]

-j tovushi o‘rniga y aytiladi:

maylis -majlis

Ha, erta-mertan tushib ketgan tushib ketgan edi, **maylis** bor ekan.

-ham yuklamasi yam tarzida o‘zidan avvalgi so‘zga qo‘shib talaffuz etiladi:

-**Yuklarniyam** tushuraylik!-dedilar onam[6,82].

-bu holatni ko‘proq unli tovushlarning almashishida ko‘ramiz. Bunda e tovushi a bilan almashadi:

lakin-lekin

**Lakin**, milisa bobo, tipovoydan bizgayam birovini beramiz deyishgandi [6,35].

-o tovushi o‘rniga a talaffuz etiladi:

payafzal-poyafzal

**Payafzal** qurib tursin [6,36]

peshana-peshona

Samar kafti bilan **peshanasini** siladi [6,65]

-edi, emish, ekan kabi to‘liqsiz fe’llar tarkibidagi e tovushi i tovushiga o‘zgaradi, ammo ko‘p hollarda tushirib qoldirilishi ham mumkin:

to‘xtasamidi-to‘xtasam edi

Tezroq **to‘xtasamidi,-**dedi er ensasi qotib [6,36]

-i va u kabi tor unlilar ham o‘zaro almashgan holda kelishi mumkin:

zaril-zarur

Gapiravering, ishim **zaril** [6,52]

-i tovushi a tovushiga almashadi:

aynamoq-aynimoq

Siz **aynabsiz**,-dedi sekretar [6,56]

-v tovushi koʻp oʻrinlarda b tarzida talaffuz etiladi:

lavz-labz

Labzidan qaytgan nomard![6,129]

Xulosa qilib aytadigan bo‘lsak, Sh.Xolmirzayev o‘z asarlarida qo‘llagan fonetik dialektizmlari rang-barang va ularning har biri badiiy asardagi mahalliy kolarit, hududiy mansublikni, badiiy estetik ruhni o‘zida aniq aks ettirish uchun xizmat qiladi.

**FOYDALANILGAN ADABIYOTLAR RO‘YXATI:**

1. Ashirboyev Samixon. O‘zbek dialektologiyasi. T.: “Navro‘z” nashriyoti, 2016. -136 b.
2. Fayzullayev B. Dialektizmlar va ularning adabiyotdagi o‘rni. “O‘zbek tili va adabiyoti”. 1977. 4-son, 103 b.
3. Rahimov S. O‘zbek tili Surxandaryo shevalari (fonetik, leksik) T.: “FAN”. 1985.-96 b.
4. Reshetov B., Shoabdurahmonov Sh. O‘zbek dialektologiyasi. –T.:1987. 232 b.
5. Tursunov U., Muxtorov J., Rahmatullayev Sh. Hozirgi o‘zbek adabiy tili. “O‘qituvchi”, Toshkent, 1975, 310 b,
6. Xolmirzayev Sh. Saylanma. Uch jildlik. I jild. T.: “SHARQ”. 2005. 464 b.
7. O‘zbek tilining izohli lugati I, II, III, IV, V jildlar. T.: “O‘ZBEKISTON”. 2020.

1. Fayzullayev B. Dialektizmlar va ularning adabiyotdagi o‘rni. “O‘zbek tili va adabiyoti”. 1977. 4-son, 35-bet. [↑](#footnote-ref-1)
2. Tursunov U., Muxtorov J., Rahmatullayev Sh. Hozirgi o‘zbek adabiy tili. “Oqituvchi”, Toshkent, 1975, 48-bet. [↑](#footnote-ref-2)
3. Ashirboyev S. O‘zbek dialektologiyasi. Toshkent, 2011, 28-bet. [↑](#footnote-ref-3)